Ernst Kaltenbrunner

**Ernst Kaltenbrunner**, naixito de Ried im Innkreis (Imperio Austrohongaro, hue Alta Austria, Austria) o 4 d'octubre de 1903 y muerto executato o 16 d'octubre de 1946 en Nuremberg (Bavera, Alemanya) dimpués d'os Chudicios de Nuremberg, estió un avogau y politico austriaco con una important participación en o Tercer Reich alemán dimpués d'o *[[Anschluss]]*, en estar miembro d'as *[[Schutzstaffel]]* (u *SS*), con o ran de cheneral, y chefe d'a Gestapo, a prencipal organización policial d'o Tercer Reich.

## Primeras anyadas

Kaltenbrunner, que yera orichinario d'a mesma rechión d'Austria que Adolf Hitler, fació estudios de Dreito en a Universidat de Graz, en militando en ixas envueltas en grupos paramilitars austriacos partidarios de l'anexión d'Austria por Alemanya. Asinas, en 1930 se fació militant d'o *[[Nationalsozialistische Deutsche Arbeiterpartei]]* y en 1931 d'as *[[Schutzstaffel]]*. Encara que antis d'o *[[Anschluss]]* yera nomás un informador en Austria d'o chefe d'as SS, Heinrich Himmler, Kaltenbrunner puyó a escape en a hierarquía nazi austriaca, y en 1934 fue engarcholato por as suyas actividaz por o Gubierno austriaco d'Engelbert Dollfuss, acusato d'alta traiduría, estando luego condenato a seis meses de garchola.

## Dimpués d'o Anschluss
Dimpués d'o *[[Anschluss]]*, l'anexión d'Austria por o Tercer Reich, Himmler nombró a Kaltenbrunner chefe d'as *[[Schutzstaffel]]* en l'antigo territorio austriaco.

## En a guerra
Dimpués de prencipiar a Segunda Guerra Mundial, o 30 de chinero de 1943, Kaltenbrunner fue nombrato chefe d'o *[[Sicherheitsdienst]]* u SD, o servicio d'información d'o *[[Nationalsozialistische Deutsche Arbeiterpartei]]*, establito en 1931 por Reinhard Heydrich, y tamién fue nombrato chefe d'a *[[Reichssicherheitshauptamt]]* u RSHA, a Policía de Seguredat alemana, substituyindo-ie a Heinrich Himmler, que asumiba ixas funcions dende l'asasinato de Reinhard Heydrich por a Resistencia checoslovaca en 1942 en Praga.

Teneba asinas a la suyas órdens a os *[[Einsatzgruppen]]*, responsables de mas de 600.000 asasinatos en a retraguarda d'o Frente Oriental, y tamién a la *[[Gestapo]]*.

O 20 de chulio de 1944, cuan l'atentato contra Hitler feito por Claus von Stauffenberg, Kaltenbrunner estió o investigador y responsable d'as detencions y execucions d'os conspiradors.

## Final d'a guerra

En os zaguers días d'a Segunda Guerra Mundial, os treballadors de Viena facioron una sublevación contra o Tercer Reich antis de dentrar en a ciudat l'Exercito Royo sovietico, y Hitler bi ninvió a Kaltenbrunner ta esclafar-la, encara que os sovieticos prenioron a ciudat antis de que Kaltenbrunner bi plegase. Ernst Kaltenbrunner decidió no tornar ta Berlín, que yera ya en plena batalla de Berlín, y partió ta os Alpes de Bavera, a on se deciba que as *[[Schutzstaffel]]* farían a zaguera resistencia a os Aliaus.

Feito preso en Alt-Aussee por l'Exercito britanico o 15 de mayo de 1945, fue ninviato a o Reino Uniu ta ser interrogato, estando acusato en os Chudicios de Nuremberg de crimens de guerra y crimens contra a humanidat. Kaltenbrunner bi negó toda responsabilidat, negando mesmo que a suya firma en os documentos fuese autentica. Sin d'embago, as fotografías d'o catalán Francisco Boix estioron decisivas ta contrimostrar as suyas vesitas a o campo de concentración de Mauthausen-Gusen. Condenato a muerte, fue enforcato o 16 d'octubre de 1946 en Nürnberg.

## Vinclos externos

* Acta de l'acusación contra Ernst Kaltenbrunner en os Chudicios de Nuremberg.